******

**ÅRSBERETNING RØYKEN HISTORIELAG 2020**

Styret har i perioden bestått av leder Per Olav Berg, nestleder Bjørn Auke, kasserer Mona Haugrud, sekretær Rune Svensson, styremedlem Arne Edvard Torvbråten og varamedlemmene Bernt Otto Hauglin, Inger Graff og Turid Dahl.

Revisorer: Martin Aasgaard og Rolf Bagle.

Valgkomité: Kåre Selvik, Frøydis Christoffersen, Trond Myrvang.

**Medlemmer**:

Pr. 1.januar 2020 har laget 716 medlemmer. (Se også under kapitlet om økonomi) Laget har tre nålevende æresmedlemmer og 57 familiemedlemmer.

Medlemskap:

Røyken Historielag er medlem av Landslaget for lokalhistorie. Kontingenten for medlemskap er kr 13,- pr medlem. Medlemskapet sørger for skattefritak ved bidrag og momsrefusjon ved innkjøp.

Laget er også medlem i Røyken prestegårds venneforening samt Asker kulturråd og Asker Næringsforening.

**Styrets arbeid:**

Styret har avholdt 6 styremøter, hvorav ett mailmøte, med til sammen 48 saker på dagsorden, blant annet.:

* Vedlikehold av kyststi i ny kommune
* Flytting og bevaring av stabburet i Slemmestad idrettspark
* Smie og gårdsverksted på Hernestangen
* Planer om paraplyorganisasjon for historielagene i Nye Asker.
* Avklaring med Asker kommune om at skoleprosjektet Røyken forteller videreføres fra og med 2021.
* Fortsatt utfordringer med mottak og registrering og arkivering av gjenstander og fotografier.

Foruten tradisjonelle saker har styret konsentrert seg om to viktige saker:

* Valg av ny programvare for regnskap og effektiv medlemsadministrering og dokumentlagring
* Gjennomgang av styre- og varamedlemmenenes arbeidsområder og ansvar

Alle punkter i arbeidsprogrammet for 2020 er gjennomført, bortsett fra punktene under arrangementer.

**Økonomi**

Regnskapet for 2020 viser et underskudd på kr. 61.371.-, mot et budsjettert underskudd på

kr. 130.000.-.

Driftsinntektene beløper seg til kr. 522.654.-. Inkludert her er resterende gavefond vedrørende Barbro Slåtto som er inntektsført med kr. 50.000.-.

Renteinntekter, bank utgjør kr. 1 645.-.

De største inntektspostene utgjør kr. 201.000.- i medlemskontingent og leieinntekter kr. 54.500.-. En nedgang i leieinntekter som tilskrives koronapandemien.

Medlemmer har gått ut i 2020, men i siste del av 2020 og begynnelsen av 2021 har det kommet nye medlemmer. I skrivende stund er det 716 medlemmer i Røyken Historielag, inkludert 57 familiemedlemskap. Tallet på medlemmer kan bli redusert da 42 ikke har betalt ved årsskiftet, og ny purring er sendt ut. Videre ble det vedtatt på årsmøtet 2020 å forhøye kontingenten for 2021 til kr. 325.-.

Røyken Historielag er også i år enedistributør av kalenderen og annonseinntektene har oversteget kostnadene ved produksjonen av kalenderne, så salget her gir et verdifullt «nettobidrag» til selskapets drift.

De største kostnadene gjelder produksjon av årbok og bygdemagasin med kr. 106.733.- og

kr. 134 350.- til smia på Hernestangen.

Forsikringer: Lagets bygninger er fullverdiforsikret. Klokker gitt av Gordon Selmer Nord er også inkludert i forsikringen. Det samme med innbo i Portnerstua.

Likviditet; Bank kr. 415.184.- og kr. 14.419.- i kassebeholdning pr. 31.12.20.

Det henvises for øvrig til lagets årsregnskap med noter.

**Medlemsmøter og arrangementer**

Den tradisjonelle dugnadsfesten ble avholdt på KM i februar med god deltagelse.

Et forsinket årsmøte ble avholdt på Kornmagasinet 25. juni på grunn av pandemien.

På Hernestangen hadde vi åpent hus åtte søndager i skoleferien.

Alle andre medlemsmøter og arrangementer, inkludert Oldtidsmarsjen, ble avlyst i 2020.

**Smia og gårdsverkstedet**

Mot slutten av 2020 rundet dugnadsgjengen 1250 timer i arbeidet med smia og gårdsverkstedet på Hernestangen. I tillegg til alle dugnadstimene har vi fått verdifull bistand i form av sterkt rabatterte materialer i løpet av 2020, samt at vi fikk tilsagn om kr 125.000 til verktøy, utstyr og installasjon av elektrisitet. Bygget ble ferdig utvendig og innvendig i 2020. Slik det står, har det en verdi på godt over en million kroner, men har bare kostet Historielaget ca 250.000 kroner, herav kr 150.000 bevilget fra fra Barbro Slåttos minnefond.

I løpet av første halvår 2021 blir bygget ferdig utstyrt og klart til bruk som kombinert museum og drift av smie og gårdsverksted.

Dugnadsgjengen har bestått av Jon Grette, Kristian Fjell, Odd Rønning, Per Bruksås og Per Olav Berg.

Vi har knyttet til oss en erfaren lokal smed, som vil bruke smia i formidling av gammelt håndverksfag.

**Skipperstua i Hyggen**

Skipperstua i Hyggen i Røyken er en laftet strandsitterbolig fra 1700 og 1800-tallet ved Drammensfjorden. Den ligger godt synlig for allmennheten ved Strandveien nederst på Bjarne Hyggens jordbrukseiendom. Restaureringsarbeidet startet våren 2016. Hyggen Historiegruppe samarbeidet med Historielaget og utarbeidet kostnadsoverslag og søkte om økonomisk støtte, med Historielaget som ansvarlig søker.

Dugnadsgjengen med Guttorm Grundt, Jon Grette, Jan Erik Ask og Alf Lyngra har arbeidet fast hver mandag fra vår til høst. Pipa er murt opp over tak. Taket er lagt om med rengjorte takstein og med nye vindskier. Tømmerveggene er tjærebeiset to ganger og nordveggen panelt. Vinduene er utbedret og malt. Innvendig i hovedrommet er tømmervegger, himling og belistning malt med historisk linoljemaling i de opprinnelige fargene. Det gjenstående og noe elektrisk utføres til våren.

Skipperstua skal være ferdig til sommeren 2021.

Amund Kjellstad

**Museumskomitéen**

Det har vært et spesielt år hvor vi har prøvd å overholde de gjeldende korona råd, da alle i gruppa er i faresonen og mange av våre medlemmer har passert 80 år. Vi har imidlertid fått gjort et godt stykke arbeid både på Kornmagasinet og på Hernestangen. For ikke å snakke om de 2 utlånte medlemmer av komiteen som har bidratt til å få smia og gårdsverkstedet ferdigstilt.

Vi har i året som har gått tatt imot gaver med takk fra følgende givere:

Finn Bryhn -Bitihagen, Frydenlund Skole - Åros, Ola Bø -Mølleveien, Erik Hagfors – Åros, Høyvogn laget av Hekleberg smeden – Narums vei, Rolf Larsen – Hol, (skomaker utstyr fra hans far som var skomaker på Fjellhøy i Åros) I tillegg har vi nå fått plassert deler av klokkesamlingen fra Gordon Selmer Nord i nye glassmontre på Kornmagasinet.

Alle gaver er nå merket, registrert og fotografert.

Vi har hatt 15 kontaktmøter og loggført 135 dugnadstimer.Vi har også kjørt ett lass med protokoller og dokumenter til vårt lager i Helledamveien på Spikkestad.

Takk til alle som har bidratt i dette vanskelig året og spesielt til Kjell Klausen som gikk ut av komiteen i år etter mange aktive år i gruppa.

Bjørn Eric Hansen

**Huskomitéen**

Komitéen har ansvaret for drift og vedlikehold av Kornmagasinet (KM) og Gjellumstua, og har i perioden bestått av Marit Solberg, Jon Grette, Ottar Bergli og Bernt Otto Hauglin.

Året 2020 har vårt preget av koronarestriksjonene og aktiviteten har vært lav som følge av dette.

Det er som vanlig ryddet grus og kvist rundt KM. Røyken Kommune disponerer nå parkeringsplassen, og store deler av plassen benyttes til lagring av grusmasser.

Huskomitéen har bygget en ny bredere trapp foran inngangspartiet på KM

Den unike klokkesamlingen som er gitt som gave fra Gordon Selmer Nord har fått en fin plass i en nybygget skapseksjon mot endeveggen i salen.

De lyssatte skapene er bygget av Røyken Snekkerverksted v/ Stein Johnsgård. De er meget pent utført og fremhever samlingen. En fin tilvekst til våre utstillinger.

Gressklippingen på KM ble også i 2020 utført av Andrzej Ziecklikowski, den nye eieren av huset til Einar Solberg. Dette fungerer bra, han følger godt opp med klipping og stell hele sommeren. Avtalen fortsetter i 2021. Kantklipperen som er mottatt som gave er kondemnert, og det bør nok skaffes en ny etterhvert Service på utstyret er sponset av Wear Maskin, stor takk for det!

Både Kornmagasinet og Gjellumstua er godt velikeholdt og i god stand.. Vi håper på mere aktivitet i 2021.

Bernt Otto Hauglin

**Årbokkomitéen**

Årbokkomitéen besto i 2020 av Jørn Jensen, Solveig Johanne Sundelius og Jan Erik Ask med Kåre Selvik som redaktør. Komitéen har ikke avholdt noen møter, men har hatt nødvendig kontakt via telefon og e-post.

Årboken ble i 2020 på 100 sider, altså noe mindre enn det som har vært vanlig de siste årene. Artiklene var kortere, men dekket flere temaer. Opplaget var på 1000 eksemplarer.

Interface Media AS sto for ombrekking og trykking. Vi må berømme så vel den service som den effektivitet dette firmaet har utvist. Den personen vi har hatt mest med å gjøre i forbindelse med den grafiske utformingen har nå sluttet, men firmaet har forsikret at de vil kunne utføre arbeidet med samme kvalitet uavhengig av personskiftet. Kjell Jørgensen har vært behjelpelig med en del av bildematerialet.

To av forfatterne er debutanter, for så vidt som de ikke har skrevet i årboka tidligere.

Den ene av disse, Jan Erik Ask, har imidlertid nedlagt et betydelig arbeide med de lokalhistoriske skriftene som er utgitt av Hyggen og Jerdal historiegruppe. Hans artikkel omhandler strandsittere. Disse utgjør en interessant del av kystkulturen, også i Røyken.

Den andre, Solveig Johanne Sundelius, har stått for utgivelsen av to lokalhistoriske skrifter i løpet av bare et år. Hennes artikkel nå gjelder gården Morberg, som bl.a. på mange måter gir et bilde av det næringslivet som utspilte seg i Røyken i perioden fra 1800-tallet til ut på 1900-tallet.

Ole Sønjus artikkel om skipsrederfamilien på Åsaker utfyller dette bildet. Her har vi et godt eksempel på hvor utbredt skipsfart og skipsbygging var i Røyken.

Skipsfart og sjøfart er også temaet i Erik Jacobsens og undertegnedes artikkel om Einar Agerup. Agerups opplevelser i det fjerne Østen under krigen var spesielle, og vi syntes det passet bra med dette temaet i 2020, 75 år siden krigen sluttet. Det har vært ekstra hyggelig at hans døtre Bjørg og Bente, som var blant våre kilder til artikkelen, har gitt positive tilbakemeldinger.

Håvard Kilhavn, arkeolog fra Tofte, har hatt flere artikler i årboka basert på hans fagfelt arkeologien. I årboka for 2020 tar han for seg nok et arkeologisk funn fra Røyken. Denne gangen er det med utgangspunkt i funnet av en beltestein, en ildslagningsstein, som sammen med et ildstål utgjorde fyrtøyet man brukte for å «å slå ild». Funnet er fra eldre jernalder, og det eneste funnet som er gjort i Røyken fra denne tiden. Funnet ble gjort på gården Lund, nå gårdsnummer 258 i Asker.

Jørn Jensen, mangeårig medlem av redaksjonskomitéen for årboka og med mange artikler på samvittigheten flere steder, presenterer i år enn rekke postkort fra Røyken. Kortene viser hvordan ulike steder i Røyken så ut «før i tiden», og gir dermed bl.a. et godt utgangspunkt for å trekke sammenligninger med hvordan forholdene er i dag. Gerd Irene Kristoffersens særoppgave om Thorvald Baarsrud fra hennes tid som gymnasiast – hvis noen husker denne tittelen – er et interessant kildeskrift nå det gjelder «istiden» i Nærsnes, bl.a. Hvis noen har sine særoppgaver i historie tilgjengelige så ta kontakt!

Undertegnedes artikkel om dampskipsfører Mangor tar opp en historie som har vært fremme i tidligere årbøker (noe våre velorienterte medlemmer selvsagt husker). Vi har sendt årboka til hans gamle rederi, Arendals Dampskibsselskap, som sa seg glad «for den oppmerksomheten som blir Nicolay Mangor til del».

Da årboka var omtrent ferdig til trykking, sto vi igjen med noen ledige sider. Trykkeriet meldte påpasselig fra om dette, og en henvendelse til lagets leder, Per Olav Berg, var vellykket. I full fart skrev han en oppfordring til lagets medlemmer om å engasjere seg aktivt i laget. Vi håper at alle får med seg budskapet! Farten denne artikkelen ble til i medførte dessverre at den ikke kom med i innholdsfortegnelsen. Oppfordringen til å engasjere seg gjentas her. Og; les denne artikkelen!Tilslutt: Vi fikk også et bra oppslag i RHA (Røyken og Hurums Avis) for 1. desember 2020.

Kåre Selvig

**Kyststien**

Det er igangsatt regulering av Slemmestad badepark, og vi håper nå at kommunen får lagt ei bru utenom huset ved Tåjestranda innen sommeren, slik at vi kan få lagt kyststien denne veien.

Vindeltrappa ved sementsiloene er nå stengt. Norcem er i gang med å grave ut til ny bulklastestasjon her. Vi har derfor laget en midlertidig trasé over Saueringen. Her mangler det foreløpig ei bru som skal lede stien fra slambassengene ned til innbyggertorget på fabrikktomta. Brua vil antagelig komme opp i løpet av mars, og i mellomtiden går stien opp til Slemmestadveien og ned Vaterlandsveien. Det er satt opp informasjonstavler med kart i Tåjeåsen og i sentrum for den nye stien.

Detaljreguleringsplanen for kyststi gjennom Grundvik ble vedtatt for over et år siden. Grunneierne har klaget, men fylkesmannen har avvist klagen. Det er nå opp til kommunen å få til en løsning med grunneierne, eventuelt ekspropriere bruksrett for kyststien. Vi har nå vært uten en sammenhengende kyststi langs Oslofjorden i 16 år.

Det er nå ryddet og skiltet en snarvei fra Flådda til stien lenger oppe i terrenget. Stien ned til Sundbyveien ved Ramtondammen er ryddet og gruset av grunneieren, og den er nå fint farbar.

Harald Melvold

**Bygdemagasinet**

Bygdemagasinets redaksjon har også i 2020 bestått av Bjørn Fossnes, Rolf Karlsen og Arne Myrvang. Sistnevnte har vært leder.

Bygdemagasinet har som vanlig kommet ut med to utgaver i løpet av året; nr 77 kom i mai og nr 78 i november.

Stofftilgangen i 2020 har vært god, og flere av medlemmene har levert stoff. Redaksjonen etterlyser allikevel artikler fra flere av våre mer enn 700 medlemmer. Med den store medlemsmassen vi har finnes det sikkert mange som sitter på interessant lokalhistorisk stoff, og vi vil oppfordre flere til å dele dette med andre lokalhistorisk interesserte gjennom Bygdemagasinet. Bilder er også av stor interesse, gjerne med en kort tekst til. Vi trykker stoffet slik det er skrevet, og retter bare grammatiske feil.

Arne Myrvang

**Slekts- og gårdshistoriekomitéen**

Slekts- og gårdshistoriekomitéen har i 2020 bestått av Anne Elisabeth Myrvang, Ragnar Ølstad, Jan Ølstad, Kjell Nergaard, Tone Stokker Martinsen, Hanne Morberg, Nils Kristian Bryhn og Arne Myrvang. Sistnevnte er komitéleder.

Komitéen har i 2020 hatt relativt få samlinger på Kornmagasinet pga koronasituasjonen. Vi hadde møter fra nyttår og fram til nedstengningen 26. mars, prøvde oss på nytt i høst, men etter at smittebølge to kom i oktober la vi samlingene våre på is igjen. Et par i gruppa har jobbet hjemmefra med egne prosjekter.

Arbeidet har også i år hovedsakelig bestått av transkripsjon av kirkebøker for Røyken. Materialet gjennomleses og transkriberes på samlingene våre, og etter korrekturlesning sendes det transkriberte materialet til Digitalarkivet, hvor det legges ut i søkbar form til glede for bl a slektsforskere. I tillegg har vi hatt noen få henvendelser fra publikum.

I 2020 har komitéen fortsatt arbeidet med transkripsjon av fødte og døpte i Ministerialbok nr 6 (1857 – 1875).

Det transkriberte materialet blir fortløpende korrekturlest, og blir oversendt Digitalarkivet så snart det er klart fra vår side.

Slekts- og gårdshistoriekomitéen i Røyken Historielag har også sitt eget rom inne på Digitalarkivets Digitalpensjonat. Her finner du samlet oversikt over alt som er transkribert av komitéen etter 2008. Transkripsjoner før 2008 ble også ble også foretatt av komitéen, men ble publisert gjennom hhv GDS Buskerud og Buskerud Slektshistorielag, og er derfor plassert i deres respektive pensjonatrom.

Arne Myrvang

**Arrangementskomitéen**

Det har ikke vært noe arrangement i laget i 2020 som har krevd innsats fra arrangementskomiteen, dette selvsagt på grunn av COVID-19 pandemien og de smittevernsregler som har vært styrende.

Alle komiteens sju medlemmer sier ja til gjenvalg. Morten Fleischer går imidlertid over til Hederstegnkomiteen. Vi anser at komiteen allikevel har nok medlemmer for året 2021.

Trond Myrvang

**Oldstidveien**

Oldtidsveien er ryddet i 2020 også.

Harald Melvold har meldt følgende:

«Flesteparten av grantrærne i hulveissporene like overfor ungdomsskolen har veltet i april. Det har gjort området nærmest uframkommelig. Vi hadde en befaring med fylkesarkeolog, grunneieren og Viken Skog den 22. april, og det ble lovet opprydding. Det har ennå ikke skjedd, og nå håper jeg det tas når frosten har kommet. Viken Skog er innforstått med at dette må gjøres uten å skade hulveiene, og i samråd med fylkesarkeologen.

 Ellers er Heimannsbakken (fra Portnerstua til Heiman) i dårlig forfatning. Den forvitrer langsomt. Stien ligger på kommunens grunn, og Historielaget burde kanskje rette en formell anmodning til kommunen om utbedring og sikring. Den er jo et par tusen år gammelt kulturminne.»

Bjarne Kjos har meldt følgende:

«Før Oldtidsmarsjen i 2019 sjekket jeg skiltene og byttet ut noen som var ødelagt.

Blåmalingen på stolper er også ok. Jeg sjekket også de nye permanente skiltene som ble satt opp. Det er ikke noe rydding av vei på min rode.

I løpet av november 2020 er det ryddet veldig bra rundt gravhaugene på Biten.

Det er faktisk første gang jeg har sett haugene ordentlig.

Vi prøvde jo å få lov til å rydde der flere ganger i perioden 2000 - 2008, via kulturavdelingen i Buskerud fylkeskommune, men fikk beskjed om at de skulle tas seg av dette. Det skjedde jo aldri. Jeg hørte nå at det var kommunen som hadde stått for ryddingen. Meget bra!»

Ole Nicolai Walh meldte følgende:

«Så vidt jeg kan skjønne er det ikke større behov en det vi gjør til vanlig hver sommer med rydding av kvist og ugress som har vokst seg høyt. Eventuelt ta trær som har veltet i høst og vintervær.  
I 2019 merket vi hele roden med ny blåfarge der det trengtes pluss litt til, så det tror jeg fortsatt er bra.»

Ole E Kjølen

**Hederstegnrådet**

Hederstegnrådet har i 2020 bestått av Bjarne Kjos, Bjørn Eric Hansen og Arne Myrvang. Sistnevnte er leder.

Rådet har hatt telefonisk kontakt samt et møte hvor man har drøftet aktuelle kandidater og kommet fram til forslag på en kandidat til å motta Røyken Historielags hederstegn for 2020.

Arne Myrvang